Եվրոպայի փոփոխվող քաղաքական և ռազմական իրադրությունը նոր հնարավորություններ է բացում ռազմական անվտանգության բնագավառում համատեղ ջանքեր գործադրելու համար: Մենք կզարգացնենք այն կարևոր նվաճումները, որոնց հաջողվեց հասնել Եվրոպայի սովորական զինված ուժերի մասին պայմանագրում և վստահության ու անվտանգության ամրապնդման միջոցառումներին նվիրված բանակցություններում: Մենք պարտավորվում ենք շարունակել բանակցությունները վստահության ու անվտանգության ամրապնդման միջոցների շուրջ դարձյալ նույն մանդատով և ձգտել դրանք ավարտել ԵԱՀԽ-ի հաջորդ հանդիպումից ոչ ուշ, որը կայանալու է Հելսինկիում, 1992 թվականին: Մենք նաև ողջունում ենք համապատասխան մասնակից պետությունների որոշումը` Եվրոպայի սովորական զինված ուժերի շուրջ բանակցությունները շարունակելու նույն մանդատով և ձգտելու դրանք ավարտել Հելսինկիում կայանալիք հաջորդ հանդիպումից ոչ ուշ: Ազգային մակարդակով նախապատրաստվելու համար անհրաժեշտ ժամանակամիջոցից հետո մենք շահագրգռվածությամբ սպասում ենք մասնակից բոլոր պետությունների կառուցվածքայնորեն ավելի կազմակերպված համագործակցության կարգավորմանը անվտանգության հարցերում, ինչպես նաև երեսունչորս մասնակից պետությունների քննարկումներին ու կոնսուլտացիաներին` 1992 թվականից ոչ ուշ, Հելսինկիի հանդիպման ավարտից հետո հետագա քայլերի շրջանակներում նոր բանակցություններ սկսել զինաթափման և վստահության ու անվտանգության ամրապնդման շուրջ, որոնք բաց կլինեն բոլոր մասնակից պետությունների համար: